## Turisme assistix a la fira IMEX Frankfurt per a promocionar l’oferta de turisme de negocis de la Comunitat Valenciana

*** La Generalitat participa amb un espai diferenciat dins de l’estand de Turespaña que acull els *conventions bureaux* i associacions
* Turisme Comunitat Valenciana té previstes 17 cites prefixades mitjançant agenda
* La consellera Nuria Montes destaca l’aposta per impulsar el turisme MICE (*meetings*, *incentives*, *conferences*, and *exhibitions*), ja que “permet reforçar la desestacionalització del sector turístic”**

Turisme Comunitat Valenciana promociona l’oferta de turisme de negocis en la fira IMEX Frankfurt, un certamen especialitzat en l’oferta MICE (*meetings*, *incentives*, *conferences*, and *exhibitions*), que se celebra del 14 al 16 de maig i que és considerada com una de les fires més importants d’Europa d’este producte.

IMEX és una de les majors cites mundials del sector de turisme MICE on es donen cita els principals proveïdors de la indústria de reunions d’Europa i el món, i participar en este certamen especialitzat és entrar en contacte amb els més importants professionals alemanys i internacionals del sector.

Turisme Comunitat Valenciana participa en esta fira dins de l’estand de Turespaña que acull els *conventions bureaux* (entitats de caràcter públic que s’encarreguen de la promoció de la destinació a la qual representa com a lloc idoni per a acollir esdeveniments professionals), associacions i marques turístiques. Les entitats presents en l’estand com a coexpositores disposen d’una agenda de cites i taules assignades per a les trobades professionals previstes.

Els tècnics de Turisme Comunitat Valenciana que assistixen a este certamen tenen previstes 17 cites prefixades mitjançant agenda. En total, en l’espai de la Comunitat Valenciana es preveuen més de 100 cites i trobades professionals durant els dies de fira.

En l’espai de Turisme Comunitat Valenciana assistixen amb taula de treball: Valencia Convention Bureau, Benidorm Convention Bureau: Hotel Grand Luxor & Meliá Villaitana, Elche Convention Bureau, Costa Blanca Tourism Board & Estimar Hotels, Alicante Convention Bureau. També assistixen Palau de les Arts, Valencia Premium, Valencia Conference Center, Fira València, i Hosbec Business.

Al llarg de la celebració d’este certamen turístic celebrat a Alemanya es duran a terme diferents presentacions de la Comunitat Valenciana. En concret, Turisme Comunitat Valenciana farà una presentació a l’operador especialitzat en MICE, HelmsBriscoe, on participaran agents dels Estats Units, del Canadà i de Mèxic. També participaran en esta reunió grupal Hosbec Bussines i Palau de les Arts.

Per la seua banda, Valencia Convention Bureau oferirà una presentació oberta sobre ‘València Capital Verda Europea, una destinació MICE sostenible i dinàmic’. A més, Benidorm Convention Bureau també realitzarà una presentació oberta sobre la seua oferta MICE en IMEX Frankfurt.

Així mateix, en el marc d’IMEX Frankfurt tindrà lloc un esdeveniment organitzat per l’Oficina Espanyola de Turisme de Frankfurt i la cadena Meliá, amb la finalitat de reunir els expositors participants en l’estand de Turespaña amb agents internacionals del sector MICE per a generar sinergies i contactes.

**MICE, producte clau per a ‘desestacionalitzar’**

La consellera d’Innovació, Indústria, Comerç i Turisme, Nuria Montes, ha ressaltat que l’assistència a esta fira “forma part de l’estratègia de promoció de producte de Turisme amb especial interés en el producte MICE”.

En esta línia, ha explicat que “des de Turisme hem apostat per promocionar la nostra oferta en les principals fires de MICE com esta fira IMEX a Frankfurt, The Meeting Show que se celebrarà en juny a Londres, o la fira IBTM World que se celebrarà el pròxim novembre a Barcelona”.

En esta línia, el pròxim 23 de maig en l’Assemblea Anual de la Spain Convention Bureau (SCB), es materialitzarà la integració de Turisme Comunitat Valenciana com a membre observador d’este organisme, dedicat a la promoció del turisme MICE.

La consellera ha ressaltat que “el turisme MICE permet reforçar la desestacionalització del sector turístic, ja que este tipus d’esdeveniments es concentren fora de la temporada alta”, i ha afegit que “contribuïx a incrementar el gasto mitjà per turista”.

Montes ha reiterat l’aposta per potenciar el turisme MICE a la Comunitat Valenciana “perquè també té un notable efecte d’arrossegament cap a altres productes i destinacions del nostre territori”, i genera i es ramifica en molts altres sectors de les ciutats, i és “un dels àmbits més professionalitzats de tot el ventall turístic”.

Fecha: 14/05/2024